See mees tuli poliitikasse poolkogemata, „libamisi“, temast kirjutades tuleb olla aga ettevaatlik, sest piisab ainult tühiku unustamisest ja „Libauudis“ ongi sündinud. Vastse-Kuuste vallavanem Lennart Liba kandideeris 1993. aastal üksikkandidaadina Vastse-Kuuste vallavolikokku, mille järel kogenud mehed teda märkasid ja vallavanema ametisse kutsusid. Tänu vallarahva ja oma meeskonna toetusele, peab ta seda ametit senimaani. Lennart on tulevikku vaatav meeskonnajuht, kes oskab ette mõelda ning näha, kuhu poole tuleb liikuda ja välja jõuda. Ta on lõpetanud Nõo keskkooli, õppinud ülikoolis füüsikat, omandanud kõrghariduse Eesti Maaülikoolis majanduse erialal. Ta tegeleb vanavanemate põlistalus talupidamisega alates 1989. aastast. Koos perega kasvatab ta Singa mahetalus suurte sarvedega lihaveiseid „šotlasi“ ja harib maad. Lisaks hobikorras talupidamisele teeb ta sporti, mängib koos poegadega korvpalli ja katsub jõudu kaks korda aastas omavalitsusjuhtide mitmevõistluses, olles ainus kõigil võistlustel osalenud omavalitsusjuht. Temaga koos ei jää kellelgi kõht tühjaks, hobikokana teab ta, et armastus käib ikka kõhu kaudu.